အဲချိဂေါ့ - ခိုမဂတခဲတောင်

အဲချိဂေါ့ - ခိုမဂတခဲ သို့မဟုတ် အုအိုနုမ - ခိုမဂတခဲ (越後駒ヶ岳 or 魚沼駒ヶ岳) သည် ဂျပန်နိုင်ငံ၊ နီးဂတစီရင်စု၊ မိနမိအုအိုနုမမြို့နှင့် အုအိုနုမမြို့တို့၏ နယ်နိမိတ်ပေါ်တွင် တည်ရှိသည့် တောင်တစ်ခု ဖြစ်သည်။ ဤတောင်သည် အမြင့် ၂၀၀၂.၇ မီတာ (၆၅၇၁ ပေ) ရှိသည်။ ဂျပန်နိုင်ငံ၏ ထင်ရှားသည့် တောင် ၁၀၀ စာရင်းတွင်လည်း ပါဝင်သည်။ အဲချိဂေါ့ - ခိုမဂတခဲသည် နခနိုဒခဲ၊ ဟက်ခိုင်တောင် စသည့်တောင်များနှင့်အတူ အဲချိဂေါ့ဒေသ၏ ကြီးမြတ်သည့်တောင်သုံးခု ဖြစ်သည်။ အဲချိဂေါ့ဆိုသည်မှာ နီးဂတစီရင်စုကို ခေါ်ဝေါ်သည့် ရှေးအမည်ဖြစ်သည်။

ပထဝီသွင်ပြင်
အဲချိဂေါ့ - ခိုမဂတခဲတောင်သည် အဲချိဂေါ့တောင်တန်းများ၏ အလယ်ပိုင်းတွင် တည်ရှိသည်။ အဲချိဂေါ့တောင်တန်းများသည် နီးဂတစီရင်စု၊ ဖုခုရှီးမားစီရင်စုနှင့် ဂွန်းမစီရင်စုတို့တွင် သွယ်တန်းတည်ရှိနေသည်။ ဆောင်းဦးရာသီနှောင်းပိုင်းနှင့် နွေဦးရာသီအစောပိုင်းတွင်  ဆိုက်ဘေးရီးယားမှ မုတ်သုံရာသီကြောင့် ဤဒေသတွင်နှင်းများသည် ၂ မီတာမှ ၃ မီတာအထိ ထူထဲစွာကျဆင်းလေ့ရှိသည်။ တောင်တက်သူများသည် နွေရာသီနှောင်းပိုင်းတွင်ပင် တောင်ပေါ်၌ နှင်းများကို မြင်နိုင်သေးသည်။ နှင်းများထူထဲသည့်အတွက် ဤတောင်သည် မြစ်များစွာတို့အတွက် ရေအရင်းအမြစ်လည်း ဖြစ်သည်။ ဥပမာအားဖြင့် ခိတနိုမတမြစ်၊ မိဇုနရှိမြစ်နှင့် ဆနရှိမြစ်တို့ဖြစ်ပြီး ဤမြစ်များအတွင်းမှတဆင့် ဂျပန်ပင်လယ်အတွင်းသို့ စီးဝင်သည်။ ထိုကဲ့သို့ များပြားလှသည့်ရေများကို စိုက်ခင်းများနှင့် ရေအားလျှပ်စစ်ထုတ်လုပ်ခြင်းများအတွက် အသုံးပြုသည်။

ဆောင်းရာသီနှင့် ဆန့်ကျင်ဘက်အနေထားဖြင့် နွေရာသီသည် ပူပြင်း၍ စိုထိုင်းသည်။ ထို့အပြင် နွေရာသီကာလတွင် နေ့တိုင်းနီးပါး ညနေအချိန်တွင် မိုးကြိုးများ ခြိမ်းလေ့ရှိသည်။ တောင်တက်သူများအနေဖြင့် အပူချိန်လွန်ကဲသည့် ဖြစ်စဉ်နှင့် မိုးကြိုးပစ်ချခံရနိုင်ခြင်းများကို သတိရှိသင့်သည်။

တောင်တက်လမ်း
တောင်ထိပ်သို့ တောင်ကတ်လမ်းများစွာ ရှိသည်။ အလွယ်ကူဆုံးနှင့် လူကြိုက်အများဆုံးလမ်းမှာ ရှိအိုရိတောင်တက်လမ်း (: 枝折峠)  ဖြစ်သည်။ အခြားသော လမ်းများမှာ ခုရှီဂဟနလမ်း၊ ခိုမနိုယုလမ်းနှင့် အဲချိဂေါ့ဆန်းဇန်းတောင်ကြောလမ်းတို့ ဖြစ်ကြသည်။ တောင်တက်လမ်းအားလုံးသည် ရှည်လျားပြီး ကြိုးစားတက်ရသော်လည်း အထူးတလည်ကျွမ်းကျင်မှု မလိုအပ်ပေ။ တောင်တက်သူများအနေဖြင့် မနက်ခင်းစောစောတက်သွားမည်ဆိုပါက တောင်စတင်တက်ခဲ့ရာနေရာသို့ ပြန်လည်ဆင်းသက်လာနိုင်သည့် အကွာအဝေး ဖြစ်သည်။ တောင်တက်ရန် အကောင်းဆုံးအချိန်သည် ဇွန်လနှင့် အောက်တိုဘာလအစောပိုင်းကာလ ဖြစ်သည်။

ပို့ဆောင်ဆက်သွယ်ရေး
မုအိခမချိဘူတာ၊ အုရဆဘူတာနှင့် ခိုအိဒဲဘူတာများမှ တောင်စတင်တက်ရာနေရာသို့ အချို့ဘတ်စကားများကို စီးနင်းကာ သွားရောက်နိုင်သည်။ သို့သော်လည်း ကိုယ်ပိုင်ကား သို့မဟုတ် တက္ကစီဖြင့် သွားခြင်းက ပိုမိုသက်သောင့်သက်သာ ဖြစ်စေမည် ဖြစ်သည်။ တောင်စတင်တက်ရောက်ရာနေရာတွင် အခမဲ့ယာဉ်ရပ်နားနိုင်သည့်နေရာများစွာ ရှိသည်။ သို့သော် တောင်တက်ရာသီတွင်မူ ကားပါကင်သည် ကားများဖြင့် အလျင်အမြန် ပြည့်လျှံသွားတတ်သည်။

အထောက်အပံ့ပစ္စည်းများ
တောင်ပေါ်တွင် တဲခိုရန်တဲငယ်တစ်ခုသာရှိပြီး ၎င်းကို ခိုမနိုခိုယ (駒の小屋) ဟု ခေါ်သည်။ ဤတဲငယ်သည် တောင်ထိပ်မှ မီတာ ၁၀၀ အကွာတွင် ရှိသည်။ စောင့်ကြပ်သည့်သူများသည် ဧပြီလနှောင်းပိုင်းမှ အောက်တိုဘာလအကုန်အထိ ဤတဲငယ်တွင် နေထိုင်ကြသည်။ ကြိုတင်စာရင်းသွင်းစရာမလိုအပ်ဘဲ ဤတဲငယ်တွင် ယန်း ၂၀၀၀ ဝန်းကျင်ဖြင့် စားစရာမပါဝင်ဘဲ တည်းခိုနိုင်မည် ဖြစ်သည်။ ဆောင်းရာသီတွင်မူ တောင်တက်သမားများသည် ဤတဲငယ်ကို တည်းခိုရာနေရာအဖြစ် အသုံးပြုကြသည်။

ပြင်ပလင့်များ

ကိုးကား

ကဏ္ဍ:ဂျပန်နိုင်ငံရှိ တောင်များ